Gevangenes slaag matriek | News24
Gevangenes slaag matriek
Percy Khiba is 2016 se topmatrikulant-gevangene van die Tswelopele- Korrektiewe Sentrum in Kimberley. Van links is Martha Bartlett (Noord-Kaapse LUR vir onderwys), Subashini Moodley (streekskommissaris van die depar-tement van korrektiewe dienste in die Noord-Kaap en Vrystaat), Khiba en prof. Yunus Ballim (vise-kanselier van die Sol Plaatje-universiteit). Foto’s: Christiaan Cloete
Altesaam 17 matrikulant-gevangenes van die Tswelopele- Korrektiewe Sentrum in Kimberley het in 2016 moeilike omstandighede oorkom en hul nasionale seniorsertifikaat-eksamen agter tralies geslaag.
Drie van hulle het boonop met universiteitstoelating geslaag.
Volgens Subashini Moodley, streekskommissaris van die departement van korrektiewe dienste in die Noord-Kaap en Vrystaat, het 23 gevangenes van die korrektiewe sentrum vanjaar die eksamen geskryf.
Dit is heelwat meer as die 12 gevangenes wat in 2015 die eksamen aangedurf het.
“Hoewel 2016 se slaagsyfer van 73,91% by die Tswelopele- Korrektiewe Sentrum heelwat laer is as die 92% in 2015, is ons nogtans bly dat meer studente hierdie keer met toelating geslaag het,” het Moodley gesê.
Sy het Dinsdag 10 Januarie tydens ’n besoek aan die Tswelopele- Korrektiewe Sentrum al die gevangenes wat hul matriekeksamen geslaag het geluk gewens en gesê sy hoop dat meer gevangenes die 2017 nasionale seniorsertifikaat-eksamen sal aflê.
Volgens haar het al ses matrikulant-gevangenes wat nie geslaag het nie, toegang tot aanvullende eksamens gekry.
“Die eksamens is vir Februarie geskeduleer en ons doen ons bes om hulle vir die eksamen voor te berei sodat hulle beter kan presteer.”
Die Noord-Kaapse LUR vir onderwys, Martha Bartlett, het tydens die geleentheid gesê sy is trots op al die gevangenes wat hul matriek geslaag het.
“Die blote feit dat hulle die moed gehad het om matriek te skryf, ongeag al die teëspoed, is reeds indrukwekkend,” het Bartlett gesê.
Sy het diegene wat matriek geslaag het ook aangemoedig om verder te studeer en hul horisonne te verbreed.
“Julle moet mik vir die wolke, selfs hoër as die wolke,” het Bartlett hulle aangemoedig.
Percy Khiba, 2016 se topmatrikulantgevangene, het in ’n kort toespraak vertel hoe hy en sy mede matrikulant-gevangenes baie “verkeer” (teëspoed) moes trotseer ten einde hul nasionale senior­sertifikaat-eksamen te slaag.